Gesin op gasteplaas aangevalArgieffoto: Reint Dykema Wat veronderstel was om ŉ heerlike wegbreek-naweek te wees, het in ŉ nare ervaring ontaard toe vyf gesinslede Vrydagaand op ŉ gasteplaas buite Machadodorp in Mpumalanga aangeval is terwyl hulle buite ŉ chalet op dié plaas gebraai het. Brig. Leonard Hlathi, woordvoerder van die polisie, het aan Maroela Media gesê ŉ oupa (66), ouma (60), hulle dogter (36) en haar twee kinders, onderskeidelik drie en vyf jaar oud, het omstreeks 22:30 om die braaivleisvuur gekuier toe vyf mans hulle oorval het. Die mans het klapmusse en handskoene tydens die voorval aangehad. Volgens Hlathi het dit gelyk of die verdagtes gewapen was met “tuisgemaakte vuurwapens”. Die mans het die gesin vasgebind waarna hulle die chalet geplunder het. Volgens Hlathi het die mans ŉ televisiestel, kos, klere asook elektroniese toestelle gesteel waarna hulle met die gesin se Hilux-bakkie op die vlug geslaan het. Die gesinslede was ongedeerd en kon daarin slaag om hulself los te wikkel waarna die eienaar van die plaas ontbied is, het Hlathi gesê. Die gesteelde voertuig was toegerus met ŉ navigasietoestel wat gewys het dat die voertuig in die Nelspruit-gebied beweeg. Die voertuig is kort daarna tussen Witrivier en Nelspruit opgemerk waarna die polisie die verdagtes agternagesit het. Die verdagtes het egter dié voertuig in die Plaston-omgewing agtergelaat en die bosse in gevlug, het Hlathi gesê. Niemand is nog in verband met die voorval in hegtenis geneem nie. Die naam van die plaas word op versoek van die plaaseienaar vir veiligheidsdoeleindes nie genoem nie, het Hlathi verduidelik.